FIFA

FIFA, abreviashon di e nòmber ofisial na franses Fédération Internationale de Football Association (na ingles: "International Federation of Association Football"), ta un federashon internashonal di deporte di futbòl, inkluso su variantenan di futbòl di sala i futbòl riba playa. Mundialmente e ta regulá i kontrolá futbòl (tambe konosí komo "futbòl di federashon") i ta organisá torneonan grandi di futbòl internashonal, entre kual "Kopa Mundial" ta esun mas famoso.

Na 1904, FIFA a wòrdu fundá na Paris pa supervisá e kompetensia internashonal entre e federashonnan nashonal di Bélgika, Dinamarka, Fransia, Alemania, Hulanda, Spaña, Suesia i Suisa. Aktualmente e tin un membresia di 206 federashon nashonal, inkluyendo Federashon Futbòl Arubano i Federashon Futbòl Kòrsou. E idiomanan ofisial usá pa FIFA ta ingles, franses, alemán i spaño. Su sede prinsipal ta na Zurich, Suisa.

Gianni Infantino ta e aktual presidente, okupando e funshon desde 26 di febrüari 2016.

 Konfederashonnan 
Riba nivel di kontinente FIFA tin seis federashon komo miembro:
 Asia - Asian Football Confederation (AFC)
 Afrika - Confédération Africaine de Football (CAF)
 Sur Amérika - Confederación Sudamericana de Fútbol (CONMEBOL)
 Nort Amérika - Confederation of North and Central American and Caribbean Association Football (CONCACAF)
 Oseania - Oceania Football Confederation (OFC)
 Oropa: Union of European Football Associations (UEFA)

 Mira tambe 
 CONCACAF
 Federashon Futbòl Kòrsou
 Federashon Futbòl Arubano
 lista di klup di futbòl di Aruba

 Link eksterno 
  Wepsait ofisial di FIFA 
 FIFA Laws of the Game, 1 di september 2007

Category:Futbòl